Ekskyysin entisen esiin tuon
Ekskyysin entisen esiin tuon,
 sill’ enhän uutta keksi:
 »Jo päivää kolmatta Teidän juon
 Majesteettinne terveydeksi!»

 Ain’ aaton aatosta juhli muut
 Sinun syntymäpäiväsi lasta;
 söi, joi, luki, lausui ja lauloi suut –
 po-po-post festum minä vasta.

 En joukkoon joutunut, jälkeen jäin
 minä hiihtäjä hidas ja kaino.
 Mutt’ ehkäpä siin’ ihan silleen näin
 tämän maailman jäi tasapaino.

 Jalot olkoot jalkojes askeleet
 ja pitkältä vuottesi sarjaa,
 kesät vienot ja oivat onkiveet
 ja maassa viljaa ja marjaa!

 Und hoch und heil och skål ja hei!
 Ja korkealle maljat!
 Ja whiskyn vuoro jos vielä ei,
 tai jos sen totta jo tuuli vei,
 saa kelvata sampankaljat!